ລັດຖະບານ ພິຈາລະນາຮັບຮອງເອົາຮ່າງກົດໝາຍ 10 ສະບັບ
ກອງປະຊຸມສະໄໝວິສາມັນ ປະຈຳເດືອນກຸມພາ ໄດ້ຈັດຂຶ້ນວັນທີ 8-9 ກຸມພາ 2018 ໂດຍເປັນປະທານຂອງທ່ານ ທອງລຸນ ສີສຸລິດ ນາຍົກລັດຖະມົນຕີ ມີບັນດາທ່ານຮອງນາຍົກລັດຖະມົນຕີ ແລະ ສະມາຊິກລັດຖະບານ ພ້ອມດ້ວຍແຂກຖືກເຊີນເຂົ້າຮ່ວມ.
ກອງປະຊຸມຄັ້ງນີ້ ໄດ້ພ້ອມກັນສຸມໃສ່ປຶກສາຫາລື ປະກອບຄຳຄິດຄຳເຫັນ ແລະ ພິຈາລະນາຮັບຮອງເອົາການສ້າງ ແລະ ປັບປຸງບັນດາຮ່າງກົດໝາຍຈຳນວນ 10 ສະບັບ ຄື: ຮ່າງກົດໝາຍວ່າດ້ວຍການຄຸ້ມຄອງໜີ້ສິນສາທາລະນະ (ສະບັບສ້າງໃໝ່) ກົດໝາຍວ່າດ້ວຍອາກອນມູນຄ່າເພີ່ມ (ສະບັບປັບປຸງ) ກົດໝາຍວ່າດ້ວຍທະນາຄານແຫ່ງ ສປປ ລາວ (ສະບັບປັບປຸງ) ກົດໝາຍວ່າດ້ວຍການແກ້ໄຂຂໍ້ຂັດແຍ່ງທາງດ້ານເສດຖະກິດ (ສະບັບປັບປຸງ) ກົດໝາຍວ່າດ້ວຍປະກັນສັງຄົມ (ສະບັບປັບປຸງ) ກົດໝາຍວ່າດ້ວຍປ້າຍ (ສະບັບສ້າງໃໝ່) ກົດໝາຍວ່າດ້ວຍນາຍທະຫານ ກອງທັບປະຊາຊົນລາວ (ສະບັບປັບປຸງ) ກົດໝາຍວ່າດ້ວຍການບິນພົນລະເຮືອນ (ສະບັບປັບປຸງ) ກົດໝາຍວ່າດ້ວຍແນວລາວສ້າງຊາດ (ສະບັບປັບປຸງ) ແລະ ຮ່າງກົດໝາຍວ່າດ້ວຍສະຫະພັນນັກຮົບເກົ່າ (ສະບັບສ້າງໃໝ່).
ຕໍ່ກັບບັນດາຮ່າງກົດໝາຍດັ່ງກ່າວ ກອງປະຊຸມໄດ້ປະກອບຄຳຄິດຄຳເຫັນຢ່າງເລິກເຊິ່ງ ແລະ ຊີ້ນຳໃຫ້ບັນດາກະຊວງທີ່ກ່ຽວຂ້ອງນຳໄປປັບປຸງຕື່ມ ຕາມການປະກອບຄຳເຫັນຂອງສະມາຊິກລັດຖະບານ ເປັນຕົ້ນ ເອົາໃຈໃສ່ປັບປຸງເນື້ອໃນບັນດາຄຳສັບ ສຳນວນທີ່ກຳນົດໃນບາງໝວດ-ບາງມາດຕາ ຊື່ຂອງກົດໝາຍ ແລະ ອື່ນໆ ເພື່ອເຮັດໃຫ້ບັນດາຮ່າງກົດໝາຍດັ່ງກ່າວມີເນື້ອໃນເລິກເຊິ່ງ ຄົບຖ້ວນ ຊັດເຈນ ຈະແຈ້ງ ຮັດກຸມ ແລະ ສອດຄ່ອງກັບສະພາບການຕົວຈິງ ກ່ອນຈະນຳສະເໜີສະພາແຫ່ງຊາດພິຈາລະນາຮັບຮອງເອົາ ໃນກອງປະຊຸມສະໄໝສາມັນເທື່ອທີ 5 ຂອງສະພາແຫ່ງຊາດ ຊຸດທີ VIII ໃນເດືອນເມສາ 2018 ທີ່ຈະເຖິງນີ້.
ຕອນທ້າຍກອງປະຊຸມ ທ່ານນາຍົກລັດຖະມົນຕີ ໄດ້ຊີ້ນຳໃຫ້ສະມາຊິກລັດຖະບານ ຕ້ອງເພີ່ມທະວີຄວາມຮັບຜິດຊອບໜ້າທີ່ຂອງຕົນ ແລະ ລວມໝູ່ ພ້ອມທັງຮຽກຮ້ອງໃຫ້ສະມາຊິກພັກ ພະນັກງານ-ລັດຖະກອນ ທະຫານ ຕຳຫຼວດ ນັກຮຽນ ນັກສຶກສາ ກຳມະກອນ ນັກທຸລະກິດທັງພາກລັດ ແລະ ເອກະຊົນ ບັນດາຊັ້ນຄົນ ແລະ ປະຊາຊົນລາວບັນດາເຜົ່າ ຈົ່ງຍົກສູງນ້ຳໃຈເປັນເຈົ້າປະເທດຊາດ ຕັ້ງໜ້າປະຕິບັດສິດ ແລະ ພັນທະຂອງຕົນໃຫ້ຄົບຖ້ວນຕາມທີ່ໄດ້ກຳນົດໄວ້ໃນລັດຖະທຳມະນູນ ແລະ ກົດໝາຍ ເພີ່ມທະວີຄວາມສາມັກຄີເປັນປຶກແຜ່ນໃນທົ່ວວົງສາຄະນາຍາດແຫ່ງຊາດ ຕັ້ງໜ້າປະຕິບັດໜ້າທີ່ປົກປັກຮັກສາ ແລະ ສ້າງສາພັດທະນາປະເທດຊາດ ຕາມແນວທາງປ່ຽນແປງໃໝ່ຮອບດ້ານທີ່ມີຫຼັກການຂອງພັກ.
ຂໍ້ມູນຈາກ: ວຽງຈັນໃຫມ່